‘DKD steur hom steeds nie aan hofuitspraak nie’Dirk Groenewald. Foto: Reint Dykema Dit volg nadat die nasionale kommissaris in Augustus aangedui het dat alle vakante poste binne die DKD voor 1 Oktober vanjaar gevul moet word. Die DKD het boonop aan alle bestuursareas opdrag gegee dat die nasionale rassedemografie in alle aanstellings voorkeur moet geniet. Daarby sal die streekdemografie slegs by wyse van ’n spesiale aansoek aan die nasionale kommissaris oorweeg word. “Daar is geen verskil tussen die proses wat die DKD nou volg met die aanstellings en die proses wat reeds as diskriminerend van aard deur die arbeids- en arbeidsappèlhof bevind is nie. Dit is dus ŉ duidelike verontagsaming van die hofbevel wat die DKD verplig om ’n streek se demografie in ag te neem. Die DKD probeer egter nou om op grond van tegniese aspekte die uitspraak van die arbeids- en arbeidsappèlhof te manipuleer om sy rasseteikens af te dwing,” het Dirk Groenewald, hoof van Solidariteit se Sentrum vir Billike Arbeidspraktyke, gesê. Solidariteit het gevolglik die nasionale kommissaris versoek om sy vroeëre instruksies terug te trek. “Ons het ook die minister versoek om in te gryp aangesien duisende DKD-werknemers se reg op gelykheid en menswaardigheid weens die staat se toepassing van die nasionale rassedemografie bedreig word. Ons meen verder die direkteur-generaal is by magte om hierdie wanpraktyke te ondersoek. Sou die genoemde persone nie na wense optree nie, het ons reeds ons regspan opdrag gegee om verdere regstappe te ondersoek,” het Groenewald gesê. Solidariteit gaan die DKD boonop op 3 November vanjaar in die konstitusionele hof namens tien van sy lede pak. Die vakbond betwis die arbeidsappèlhof se bevinding dat daar nie ’n duidelike bewys is dat die lede wel in bevorderingsposte aangestel sou word indien die DKD die streek se demografie as riglyn gebruik het nie. “Ons stem nie met die hof se standpunt hieroor saam nie, aangesien ons lede deur ’n paneel as die mees geskikte kandidate vir die betrokke poste geïdentifiseer is. Ons meen dus ons lede sou wel aangestel gewees het as dit nie vir die DKD se afdwinging van die nasionale rassedemografie was nie. Ons gaan daarom hierdie deel van die uitspraak in die konstitusionele hof betwis,” het Groenewald gesê. Solidariteit het vroeër aangedui dat meer as 1,1 miljoen bruin Suid-Afrikaners in die Wes-Kaap na ŉ ander provinsie moet verhuis om sodoende die nasionale rasseverdeling van die ekonomies aktiewe bevolking (EAB) in die Wes-Kaap te weerspieël. Daarby sal sowat 300 000 wit mense onder meer uit Gauteng na ander provinsies moet verhuis. “Die staat se toepassing van die nasionale rassedemografie hou duidelik ŉ reuse-bedreiging vir alle Suid-Afrikaners se demokratiese vryheid in,” het Groenewald gesê.